b'\n_START_ARTICLE_\nTrogir\n_START_SECTION_\nMikrolokacija\n_START_PARAGRAPH_\nNahaja se 25\xc2\xa0km zahodno od Splita, v Trogirskem kanalu, na koncu Ka\xc5\xa1telanskega zaliva._NEWLINE_Zgodovinski center Trogirja le\xc5\xbei na manj\xc5\xa1em oto\xc4\x8dku med otokom \xc4\x8ciovo in kopnim. Od kopnega ga deli ozek kanal s privezi za \xc4\x8dolne, preko katerega sta zgrajena dva mostova, eden za cestni promet in drugi za pe\xc5\xa1ce. Tretji most na severni obali povezuje sredi\xc5\xa1\xc4\x8de Trogirja z delom mesta na otoku \xc4\x8ciovo in z ladjedelnico.\n_START_SECTION_\nZgodovina\n_START_PARAGRAPH_\nNa podro\xc4\x8dju dana\xc5\xa1njega mesta so v 3. stoletju pr. n. \xc5\xa1t. gr\xc5\xa1ki kolonisti z otoka Visa (Issa) ustanovili naselje Tragurion, ki se je v rimski dobi imenovalo Tragurium in se razvilo v pomembno pristani\xc5\xa1\xc4\x8de. _NEWLINE_Gr\xc5\xa1ko ime naselja izvira iz gr\xc5\xa1kih besed \xc2\xbbtragos\xc2\xab\xc2\xa0in  \xc2\xbboros\xc2\xab\xc2\xa0s pomenom kozlovo obre\xc5\xbeje, podobno kot gr\xc5\xa1ko ime otoka \xc4\x8ciovo \xc2\xbbBua\xc2\xab\xc2\xa0izvira iz gr\xc5\xa1ke besede \xc2\xbbvoua\xc2\xab\xc2\xa0s pomenom \xc4\x8dreda. _NEWLINE_Z razvojem bli\xc5\xbenjega mesta Solin (Salona), ki je danes skoraj predmestje Splita, je pri\xc4\x8del Trogir po\xc4\x8dasi zgubljati svoj pomen. _NEWLINE_Po propadu rimskega imperija je pri\xc5\xa1el Trogir pod oblast Bizanca. V \xc4\x8dasu naseljevanja Hrvatov so se v Trogir priselili begunci iz Solina. Kljub formalnemu priznavanju bizantinske oblasti je Trogir od 9. stol. dalje pla\xc4\x8deval davke tudi mad\xc5\xbearskim (hrva\xc5\xa1kim) vladarjem. Mesto je postalo v 9. stol. sede\xc5\xbe \xc5\xa1kofije, ki je bila ukinjena leta 1828. Leta 1000 je Bene\xc5\xa1ka republika priznala neodvisnost prebivalcev mesta Trogirja in od tedaj je Trogir za\xc4\x8del trgovati z italijanskim polotokom, od koder so odtlej prihajali \xc5\xa1tevilni kulturni vplivi ter pobude za gospodarski napredek in izbolj\xc5\xa1ave. Leta 1107 je trogirski komuni privilegije s t.i. Trogirsko diplomo potrdil mad\xc5\xbearsko-hrva\xc5\xa1ki kralj Koloman, ki je obljubil mestu svojo za\xc5\xa1\xc4\x8dito, prosto izbiro kneza (na\xc4\x8delnika) in potrjevanja lokalnega \xc5\xa1kofa, pravico sprejema lastnih zakonov, tretjino prihodkov od prometa v pristani\xc5\xa1\xc4\x8du in da mad\xc5\xbearska vojska brez dovoljenja ne bo vstopila v mesto._NEWLINE_Leta 1123 so saracenski pirati osvojili in skoraj popolnoma poru\xc5\xa1ili Trogir. Leta 1242 se je v mesto pred mongolskimi osvajalci zatekel mad\xc5\xbearsko-hrva\xc5\xa1ki kralj B\xc3\xa9la IV. Po vojni med Chioggio in Benetkami je morala Chioggia preklicati svoje partnerstvo z Zadrom in Trogirjem proti Bene\xc4\x8danom, nato pa je \xc5\xa0ibenik postal pomembno trgovsko sredi\xc5\xa1\xc4\x8de, z monopolom pri trgovanju s soljo na skoraj celotnem Jadranu. _NEWLINE_Leta 1420 se je pri\xc4\x8delo skoraj \xc5\xa1tiristoletno obdobje oblasti Bene\xc5\xa1ke republike v Trogirju, med katerim je mesto (namesto izvoljenih predstavnikov iz vrst doma\xc4\x8dih plemi\xc5\xa1kih rodbin) vodil v bene\xc5\xa1kem senatu potrjeni podesta s svojo mestno upravo. Okoli leta 1650 so v Trogirju odkrili edini primerek znamenitega odlomka iz Petronijevih Satir - Trimalhionove gostije (\xc2\xbbCena Trimalchionis\xc2\xab), ki je bila vzor rimske proze. Po ukinitvi Bene\xc5\xa1ke republike s strani Napoleona Bonaparteja leta 1797 je Trogir (po kratkem obdobju francoske oblasti v \xc4\x8dasu Ilirskih provinc) leta 1918 pre\xc5\xa1el pod oblast habsbur\xc5\xa1ke monarhije. V letih pred drugo svetovno vojno je bilo mesto sestavni del SHS in nato Kraljevine Jugoslavije. Po fa\xc5\xa1isti\xc4\x8dni agresiji leta 1941 in kasnej\xc5\xa1i nem\xc5\xa1ki okupaciji so Trogir 20.10.1944 osvobodili partizani in je bil del Jugoslavije do njenega razpada in razglasitve neodvisne dr\xc5\xbeave Hrva\xc5\xa1ke leta 1991.'